- చిన్న నోట్ల ప్రింటింగ్‌ పెంచొచ్చు
- ఎస్‌బీఐ రీసెర్చ్‌ రిపోర్టు
న్యూఢిల్లీ : రిజర్వు బ్యాంకు ఆఫ్‌ ఇండియా (ఆర్‌బీఐ) పెద్ద నోటు రూ.2,000ను తిరిగి వెనక్కి తీసుకునే అవకాశం ఉందని ఎస్‌బీఐ రీసెర్చ్‌ రిపోర్టులో పేర్కొంది. లేదా వీటి ముద్రణను నిలిపివేయవచ్చని తెలిపింది. ప్రస్తుత డిసెంబర్‌ 8 నాటికి రూ.15,78,700 కోట్ల విలువ చేసే నోట్లను ముద్రించారు. ఇందులో రూ.2,46,300 కోట్ల నగదును మార్కెట్లోకి పంపించలేదని బుధవారం ఎస్‌బీఐ రీసెర్చ్‌ ఈకోఫ్లాష్‌ రిపోర్టులో పేర్కొంది. ఆర్‌బీఐ, ప్రభుత్వ డాటా ఆధారంగా రూపొందించిన ఆ రిపోర్టు వివరాలు..
పెద్ద నోటును వెనక్కి తీసుకునే అవకాశం ఉంది. వీటి స్థానంలో ఇంతకంటే తక్కువ విలువ చేసే నోట్లను తీసుకురావొచ్చు. లోకసభకు ఆర్ధిక మంత్రిత్వ శాఖ ఇచ్చిన రిపోర్టు ప్రకారం డిసెంబర్‌ 8 నాటికి రూ.500 విలువ చేసే 16,957 మిలియన్ల నోట్లను ముద్రించారు. కాగా రూ.2000 విలువ చేసే 3,654 మిలియన్ల నోట్లను ప్రింట్‌ చేశారు. ఈ మొత్తం నోట్ల విలువ రూ.15.78 లక్షల కోట్లుగా ఉందని ఎస్‌బీఐ రీసెర్చ్‌ గుర్తు చేసింది. కాగా చిన్న నోట్ల చలామణి విలువ రూ.3.50 లక్షల కోట్లుగా ఉంది. డిసెంబరు 8 వరకు రూ.13,324 బిలియన్ల విలువ కలిగిన పెద్ద నోట్లు మాత్రమే చలామణిలోకి వచ్చాయి. అంటే మిగతా రూ.2,463 బిలియన్లు ఆర్‌బీఐ దగ్గర అలాగే ఉన్నాయని ఎస్‌బీఐ గ్రూప్‌ చీఫ్‌ ఎకనామిక్‌ అడ్వైజర్‌ సౌమ్య కాంతి ఘోష్‌ తన రిపోర్టులో పేర్కొన్నారు. ఈ స్థానంలో రూ.50, రూ.200 నోట్లను ముద్రించే అవకాశం ఉందన్నారు. దీంతో నగదు ప్రవాహాన్ని సాధారణ స్థితికి చేర్చే అవకాశం ఉందన్నారు.
ఆర్‌బీఐ డాటా ప్రకారం 2017 మార్చి నాటికి రూ.3,50,100 కోట్ల విలువ చేసే చిన్న కరెన్సీ సరఫరాలో ఉంది. కాగా రూ.13.32 లక్షల కోట్ల విలువ చేసే పెద్ద నోట్లు చెలామణీలో ఉన్నాయి. రూ.2,000 నోట్ల వల్ల లావాదేవీలు ఇబ్బందికరంగా మారాయి.
ఈ క్రమంలోనే ఆర్‌బీఐ వీటిని వెనక్కి తీసుకోవడం గాని లేదా ప్రింటింగ్‌ను రద్దు చేయడం కాని చేయొచ్చని ఎస్‌బీఐ రీసెర్చ్‌ విశ్లేషించింది. విలువ పరంగా చూస్తే మొత్తం కరెన్సీలో చిన్న కరెన్సీ నోట్ల విలువ 35 శాతంగా ఉంది. గతేడాది నవంబర్‌ 8న మోడీ ప్రభుత్వం రూ.500, రూ.1000 నోట్లను అనుహ్యాంగా రద్దు చేసింది.
మొత్తం కరెన్సీ సర్య్కూలేషన్‌లో వీటి విలువ 86-87 శాతం వరకూ ఉంటుంది. దీంతో దేశ ఆర్ధిక వ్యవస్థలో తీవ్ర నగదు కొరత ఏర్పడింది. నగదును మార్చుకోవడానికి ప్రజలు బారులు తీరారు. వీటి స్థానంలో ఆర్‌బీఐ కొత్త రూ.500, రూ.2,000 నోట్లను ప్రవేశపెట్టింది. కాగా కొద్ది నెలల క్రితం ఆర్‌బీఐ తొలిసారి రూ.200 నోటును కూడా అందుబాటులోకి తెచ్చింది.
మీ స్నేహితులకు రికమెండ్ చెయ్యండి